16.6.2023
SK
Úradný vestník Európskej únie
C 214/137 Štvrtok 19. januára 2023
X. keďže spolupráca s medzinárodnými partnermi má zásadný význam pre ochranu finančných prostriedkov EÚ vynaložených mimo Európy a príjmovej strany rozpočtu EÚ; keďže úrad OLAF v roku 2021 podpísal dohody o administratívnej spolupráci s dvoma medzinárodnými partnerskými orgánmi, generálnou prokuratúrou Ukrajiny a Svetovou colnou organizáciou (ďalej len „WCO“); keďže úrad OLAF v roku 2021 zorganizoval online podujatia s cieľom nadviazať nové operačné kontakty s vyšetrovacími orgánmi v krajinách mimo EÚ a podporiť oznamovanie podvodov a nezrovnalostí prostredníctvom delegácií EÚ na celom svete; 1.
víta 33. výročnú správu o ochrane finančných záujmov Európskej únie a boji proti podvodom za rok 2021;
2. je si vedomý, že rok 2021 bol náročný a že vplyv pandémie ochorenia COVID-19 si vyžiadal prispôsobenie kontrolných stratégií a zameranie sa na prevenciu prostredníctvom osobitných zmierňujúcich opatrení a cielených opatrení na odhaľovanie nezrovnalostí a podvodov; 3. pripomína, že 19. februára 2021 nadobudol účinnosť Mechanizmus na podporu obnovy a odolnosti, ktorý je hlavným pilierom nástroja NextGenerationEU, je financovaný z pôžičiek Komisie na kapitálových trhoch a ktorého cieľom je financovanie reforiem a investícií v členských štátoch so spätnou platnosťou od začiatku pandémie vo februári 2020; 4. zdôrazňuje, že v roku 2021 boli operácie oprávnené na financovanie EÚ v rámci VFR na roky 2014 – 2020 (ktorý sa skončí v roku 2024), v rámci VFR na roky 2021 – 2027 a v rámci balíka na obnovu hospodárstva NextGenerationEU; 5. zdôrazňuje, že nový VFR na roky 2021 – 2027, ktorého posledné programy boli prijaté v roku 2021, spolu s plánom obnovy NextGenerationEU poskytuje EÚ 1,8 bilióna EUR, čo predstavuje bezprecedentný objem zdrojov; zdôrazňuje, že Európsky parlament (na účely zabezpečenia absolutória), úrad OLAF, Európsky dvor audítorov, samotná Komisia a prípadne Európska prokuratúra môžu mať prístup k príslušným údajom a overovať využívanie finančných prostriedkov na doplnenie a posilnenie audítorských opatrení stanovených v platných nariadeniach; 6. konštatuje, že Európsky parlament a jeho Výbor pre kontrolu rozpočtu by mali zohrávať významnú úlohu pri riadení Mechanizmu na podporu obnovy a odolnosti, a to aj prostredníctvom pravidelných štruktúrovaných dialógov, v rámci ktorých sa Komisia vyzýva, aby diskutovala o vykonávaní Mechanizmu na podporu obnovy a odolnosti, pričom sa od nej vyžaduje, aby zohľadnila názory, ktoré vyplynú z týchto dialógov; 7. zdôrazňuje, že je potrebná a očakáva sa aj primerane vysoká úroveň pozornosti a kontroly, aby sa zaručilo, že tieto finančné prostriedky môžu čo najlepšie prispieť k spoločným cieľom Únie; pripomína zvýšený tlak na orgány, ktoré spravujú finančné prostriedky EÚ, zvýšený objem použitých zdrojov a zvýšené riziká spojené s ich riadením (po zavedení zjednodušených a naliehavých postupov v súvislosti s pandémiou, ktoré sú náchylné na zneužitie); 8. zastáva názor, že zvýšenie transparentnosti, digitalizácia boja proti podvodom a neustále posilňovanie a rozvoj posudzovania rizika podvodov a riadenia rizika podvodov by sa mali vykonávať súbežne s riadnym uplatňovaním štruktúry EÚ na boj proti podvodom; 9. vyzýva na zvýšenie úrovne digitalizácie, interoperability dátových systémov a harmonizácie podávania správ, monitorovania a auditu v EÚ a na tento účel opakuje svoju výzvu Komisii, aby harmonizovala vymedzenia pojmov s cieľom získať porovnateľné údaje v celej EÚ; 10. vyzýva Komisiu, aby predložila legislatívny návrh o vzájomnej administratívnej pomoci v tých oblastiach výdavkov EÚ, v ktorých táto prax zatiaľ nie je stanovená; podnecuje Komisiu, aby vypracovala systém výmeny informácií medzi príslušnými orgánmi s cieľom umožniť krížovú kontrolu účtovných záznamov týkajúcich sa transakcií medzi dvoma alebo viacerými členskými štátmi, aby sa zabránilo cezhraničným podvodom v rámci využívania európskych štrukturálnych a investičných fondov (ďalej len „EŠIF“) a aby sa tým zaistil prierezový prístup k ochrane finančných záujmov EÚ; 11. vyjadruje znepokojenie nad pomerne neskorým uverejňovaním výročnej správy o ochrane finančných záujmov, keďže správa za rok n sa uverejňuje až v septembri roku n+1; chápe, že hlavnou príčinou je to, že členské štáty predkladajú svoje informácie pomerne neskoro; vyzýva Komisiu, aby aktívnejšie požadovala skoršie predloženie údajov členskými štátmi, aby tak mohla svoju výročnú správu dokončiť skôr, čo by umožnilo skoršie prijatie uznesenia Európskeho parlamentu k správe, v ideálnom prípade v roku n+1;